b'\n_START_ARTICLE_\nKristtorn (art)\n_START_SECTION_\nBeskrivelse\n_START_PARAGRAPH_\nBarken er f\xc3\xb8rst gr\xc3\xb8n, men bliver senere lysebrun for at slutte som koksgr\xc3\xa5. Bladene er spredte og med sylespidse randtorne n\xc3\xa5r planten er i ungdomsform. Blade p\xc3\xa5 tr\xc3\xa6er i voksen form med blomstrende grene mangler dog i reglen alle randtorne bortset fra den yderste spids. Blomsterne er hvide og sidder i f\xc3\xa5tallige stande i bladhj\xc3\xb8rnerne. Kristtorn har i reglen rent hanlige eller rent hunlige individer, s\xc3\xa5 de r\xc3\xb8de b\xc3\xa6r ses kun p\xc3\xa5 bestemte planter. Nogle f\xc3\xa5 planter har b\xc3\xa5de han- og hunblomster sammen._NEWLINE_Hovedroden er en tyk p\xc3\xa6lerod, der g\xc3\xa5r dybt ned. Sm\xc3\xa5r\xc3\xb8dderne er filtede og ligger lige under jordoverfladen. _NEWLINE_H\xc3\xb8jde x bredde og \xc3\xa5rlig tilv\xc3\xa6kst: 10 x 3 m (15 x 5 cm/\xc3\xa5r).\n_START_SECTION_\nVoksested\n_START_PARAGRAPH_\nKristtorn gror p\xc3\xa5 fugtig bund som underskov i ege-avnb\xc3\xb8geskove i det vestlige Europa og i Lilleasien. Planten h\xc3\xb8rer hjemme i skyggen under st\xc3\xb8rre tr\xc3\xa6er, og den ses ofte under en ikke alt for t\xc3\xa6t b\xc3\xb8geskov. Sammen med Taks (Taxus baccata) er den blandt de f\xc3\xa5 planter, der kan trives under B\xc3\xb8g (Fagus sylvatica). Kristtorn kan ikke lide vedvarende temperaturer under \xc3\xb725\xc2\xb0C, og det er derfor at Kristtorn har en udbredelse der er afh\xc3\xa6ngig af havets mildhed.'